Grace Mugabe-immuniteitsbesluit: Regering sal nié appelleerMinister Lindiwe Sisulu. Foto: GCIS/Flickr AfriForum het die Suid-Afrikaanse regering se besluit verwelkom om nie te appelleer teen die Suid-Gautengse hooggeregshof se uitspraak om Grace Mugabe se diplomatieke immuniteit ter syde te stel nie. Kallie Kriel, uitvoerende hoof van AfriForum, het ook die regering se aanduiding dat dit AfriForum en ander partye se regskoste sal betaal soos die hof gelas het, verwelkom. Volgens Kriel is dit jammer dat die regering nie vroeër ag geslaan het op AfriForum se waarskuwings dat die diplomatieke immuniteit wat aan Mugabe verleen is ongrondwetlik is nie. “Dit is jammer dat AfriForum eers die howe moes nader om die regering te dwing om die regte ding te doen deur Mugabe se diplomatieke immuniteit terug te trek.” Lindiwe Sisulu, minister van internasionale betrekkinge, het dié nuus Donderdag tydens ŉ perskonferensie bevestig. Sy het gesê die saak word nou aan die Nasionale Vervolgingsgesag (NVG) oorgelaat. Kriel het die NVG gemaan om so spoedig moontlik vervolging teen Mugabe in te stel. “Die NVG moet ook gereed wees om Mugabe in hegtenis te neem as sy sou besluit om na Suid-Afrika te kom. Die slagoffer in die saak, Gabriella Engels, moes reeds lank wag dat geregtigheid geskied.” Kriel sê adv. Gerrie Nel en sy span by die organisasie se privaatvervolgingseenheid staan gereed om Mugabe privaat te vervolg indien die NVG in die saak sloer. Maroela Media het vroeër berig die hooggeregshof in Johannesburg het Maandag beslis dat die diplomatieke immuniteit wat aan Mugabe toegestaan is, ter syde gestel word. Volgens Willie Spies, AfriForum se regsverteenwoordiger, het die hof beslis die toestaan van immuniteit aan Mugabe, voormalige presidentsvrou van Zimbabwe, was ongrondwetlik en moet ter syde gestel word. “Die hof het ook gelas die minister [van internasionale betrekkinge en samewerking] moet AfriForum en Gabriella Engels se regskoste betaal.” Engels het Mugabe daarvan beskuldig dat sy haar aangerand het toe sy Mugabe se seun in ŉ kamer in ŉ luukse hotel in Johannesburg besoek het. Die vrou voer aan Mugabe se lyfwagte het gestaan en toekyk toe sy aangerand is.